Fis-17 u fit-18 ta' Novembru, il-Kummissjoni Ewropea se tospita t-tieni Kollokju Annwali dwar id-Drittijiet Fundamentali. Il-parteċipanti se jiddiskutu t-tema tal-“Pluraliżmu tal-Midja u d-Demokrazija”. Stħarriġ tal-Ewrobarometru ppubblikat illum, is-17 ta' Novembru, juri li ċ-ċittadini Ewropej huma mħassba dwar l-indipendenza tal-midja; li l-livelli ta' fiduċja fil-midja huma baxxi, u li ċ-ċittadini huma mħassba dwar l-impatt tad-diskors ta' mibegħda fuq l-internet. L-ewwel Viċi-President Frans Timmermans, il-Kummissarju Günther Oettinger u l-Kummissarju Věra Jourová se jmexxu d-diskussjonijiet ma' rappreżentanti ta' livell għoli mill-midja, mill-Istati Membri, mill-istituzzjonijiet Ewropej u minn organizzazzjonijiet internazzjonali, mid-dinja akkademika u mis-soċjetà ċivili, dwar kif jistgħu jitħarsu u jiġu promossi l-pluraliżmu u l-libertà tal-midja fl-UE. L-Ewwel Viċi President Frans Timmermans qed jistenna l-kollokju bil-ħerqa u qal: "Midja ħielsa u pluralista hija s-sinsla tas-soċjetajiet demokratiċi tagħna. Mingħajr midja ta' kwalità, id-dibattitu pubbliku ma jiffjorixxix . Għalhekk għandna bżonn niżguraw li l-ġurnalisti jkunu jistgħu jagħmlu xogħolhom bil-libertà kollha. Iċ-ċittadini Ewropej għandhom ikunu jistgħu jafdaw fl-indipendenza tal-istampa jekk irridu li d-demokraziji tagħna jaħdmu sew.” Il-Kummissarju għall-Ekonomija u s-Soċjetà Diġitali, Günther Oettinger, żied: "Ġurnaliżmu ta' kwalità u bbażat fuq il-fatti huwa essenzjali għad-demokraziji tagħna. Għandna bżonn ambjent fejn il-midja tkun tista' tagħmel xogħolha sew. Reċentement għandna kif ipproponejna li nsaħħu l-indipendenza tar-regolaturi tal-midja bħala parti mir-regoli awdjoviżivi ġodda tal-UE. Jien inserraħ fuq il-Parlament Ewropew u l-Istati Membri li jappoġġjaw din il-proposta.” Il-Kummissarju għall-Ġustizzja, il-Konsumaturi u l-Ugwaljanza tal-Ġeneru Věra Jourová żiedet tgħid: "L-eżistenza mifruxa tad-diskors ta' mibegħda onlajn żvelata mill-istħarriġ tal-Ewrobarometru tagħna tenfasizza l-impatt tal-abbuż u t-theddid kontra l-ġurnalisti u l-atturi fil-midja l-ġodda. Din il-kwistjoni jeħtieġ li tiġi ttrattata b'urġenza. Jeħtieġ li ċ-ċittadini jħossuhom sikuri meta jesprimu lilhom infushom onlajn u l-ġurnalisti jkunu jistgħu jagħmlu xogħolhom mingħajr interferenza. Il-Kummissjoni se tistudja l-protezzjoni tas-sorsi tal-ġurnalisti u r-regoli tal-whistleblowing fl-UE.” It-tħassib tal-pubbliku u tal-ġurnalisti dwar l-indipendenza tal-istampa Qabel il-kollokju, il-Kummissjoni kkonsultat mal-pubbliku u wettqet stħarriġ tal-Ewrobarometru dwar it-temi tal-pluraliżmu tal-midja u d-demokrazija. Ir-riżultati huma disponibbli fuq l-Internet u se jintużaw fid-diskussjonijiet. Iċ-ċifri tal-Ewrobarometru jenfasizzaw il-kwistjonijiet li ġejjin: Il-Kollokju se jitratta bosta temi: Il-Kollokju jista' jiġi segwit f'xandira diretta onlajn. Il-konklużjonijiet u l-azzjonijiet proposti b'mod li jirriflettu d-diskussjonijiet se jiġu ffinalizzati u ppubblikati aktar tard fis-sit web tal-Kummissjoni dwar id-Drittijiet Fundamentali. Għal aktar informazzjoni Skeda informattiva dwar l-Ewrobarometru tal-2016 dwar il-pluraliżmu tal-midja L-Istħarriġ tal-Ewrobarometru dwar il-Pluraliżmu tal-Midja u d-Demokrazija tal-2016 Il-programm tal-Kollokju “Il-Pluraliżmu tal-midja u d-demokrazija” Rapport Sommarju tal-Konsultazzjoni Pubblika Ir-Regoli awdjoviżivi ġodda tal-UE proposti mill-Kummissjoni f'Mejju 2016 Il-Monitoraġġ tal-Pluraliżmu tal-Midja Il-proġetti appoġġati mill-UE fil-qasam tal-libertà tal-midja Ir-rapport tal-Aġenzija għad-Drittijiet Fundamentali dwar "il-vjolenza, it-theddid u l-pressjonijiet fuq il-ġurnalisti u fuq atturi oħrajn tal-midja fl-Unjoni Ewropea” Ir-rapport tal-aġenzija għad-Drittijiet Fundamentali dwar "L-inċitament fil-kontenut tal-midja u fid-diskors politiku fl-Istati Membri tal-Unjoni Ewropea”